KIRJALLINEN KYSYMYS P-3174/00 esittäjä(t): Carlos Coelho (PPE-DE) komissiolle. Socrates/Erasmus-ohjelman henkilökohtaista liikkuvuutta koskevat apurahat.



Virallinen lehti nro 113 E , 18/04/2001 s. 0250 - 0251



KIRJALLINEN KYSYMYS P-3174/00 esittäjä(t): Carlos Coelho (PPE-DE) komissiolle (4. lokakuuta 2000) Aihe: Socrates/Erasmus-ohjelman henkilökohtaista liikkuvuutta koskevat apurahat Erasmus-ohjelmalla pyritään edistämään opiskelijavaihtoa antamalla opiskelijoille mahdollisuus suorittaa osa opinnoistaan toisessa jäsenvaltioissa, ja siten kehittämään opetuksen eurooppalaista ulottuvuutta. Edistämällä yliopistojen välistä monikansallista liikkuvuutta Erasmus lisää osaltaan avoimuutta ja akateemisen pätevyyden ja tutkintojen tunnustamista yhteisössä. Minuun on ottanut yhteyttä Portugalilainen opiskelija, joka opiskelee viidettä vuotta maa- ja vesirakennusinsinööriksi Instituto Superior Técnicossa. Hän jätti hakemuksensa SocratesII/Erasmus-ohjelmaan ja hyväksyttiin opiskelemaan kuluvan opintovuoden toiselle lukukaudelle Lyngbyn teknisessä korkeakoulussa Tanskassa. Hän sai Socrates-ohjelmasta henkilökohtaista liikkuvuutta koskevan 1 230 euron apurahan, jonka tarkoituksena on kattaa muuttokustannukset. Koska hänen oleskelunsa Tanskassa ylittää viisi kuukautta ja koska lentomatkan hinta on lähes kolmas osa myönnetystä apurahasta, opiskelija ei voi muuttaa Tanskaan ilman taloudellista lisätukea. Onko komissio tämän kysymyksen esittäjän kanssa yhtä mieltä siitä, että nämä liikkuvuusohjelmat on pohjimmiltaan tarkoitettu paremmin toimeen tulevien perheiden lapsille? Katsooko komissio, että voitaisiin harkita muunlaista, epäsuoraa tukea, kuten edullisempia matkalippuja ja asumistukea, joka täydentäisi Erasmus-apurahaa? Mitä toimenpiteitä komissio aikoo toteuttaa parantaakseen sekä yhteisön että kansallisella tasolla neuvontapalveluja (helplines), joilla vaikeuksissa olevia opiskelijoita autetaan ja madalletaan heidän liikkuvuutensa esteitä? Viviane Redingin komission puolesta antama vastaus (26. lokakuuta 2000) Erasmus-apurahoilla pyritään keventämään ulkomailla opiskelusta aiheutuvia ylimääräisiä kustannuksia, esimerkiksi matka- ja elinkustannuksia, jotka ovat mahdollisesti kotimaan elinkustannuksia korkeammat. Erasmus-apuraha ei ole täysimääräinen apuraha, eikä sillä pyritäkään kattamaan kaikkia kustannuksia, joita vaihtoon osallistuville opiskelijoille aiheutuu ulkomailla suoritettavan opintojakson aikana. Komissio ei ole sitä mieltä, että Erasmus-opiskelijavaihto olisi pohjimmiltaan tarkoitettu ainoastaan varakkaiden perheiden lapsille. Komissio hyväksyi 18. tammikuuta 2000 Erasmus-opiskelijoiden sosioekonomista tilannetta käsittelevää tutkimusta koskevan kertomuksen(1), josta ilmenee selvästi, että Erasmus-opiskelijoiden taloudellinen tausta ei mitenkään eroa koko opiskelijaväestön yleisestä taloudellisesta taustasta. Tähän toteamukseen päädyttiin myös Sokrates-ohjelman I-vaiheen ulkopuolisessa loppuarvioinnissa. Erasmus-opiskelijavaihto on hajautettua toimintaa, ja jäsenvaltiot päättävät itse apurahojen myöntämisen periaatteista komission vahvistamien laajojen suuntaviivojen perusteella. Komissio on aina kannustanut jäsenvaltioita ottamaan apurahojen myöntämisen yhteydessä huomioon opiskelijoiden yhteiskunnallisen ja taloudellisen taustan. Toisissa jäsenvaltioissa tähän seikkaan kiinnitetään huomiota, toisissa taas ei. Jäsenvaltioita on myös kehotettu täydentämään Erasmus-opiskelijoille myönnettävää yhteisön rahoitusta esimerkiksi kansallisella, alueellisella tai oppilaitoksen tasolla myönnettävällä rahoituksella. Tältäkin osin käytännön ovat erilaisia eri jäsenvaltioissa. Vaihto-opiskelijoiden tukeminen ja avustaminen kuuluu niille yliopistoille, jotka osallistuvat Erasmus-vaihtoon yhteistyössä kansallisten toimistojen kanssa. (1) KOM(2000) 4 lopullinen.